

|  |
| --- |
| **2024** |
| Vennesla kommune |

|  |
| --- |
| **FORSKRIFT OM SKOLEREGLER FOR VENNESLASKOLEN** |
| Med hjemmel i lov av 9. juni 2023 nr. 30 om grunnskoleopplæringa og den vidaregåande opplæringa (Opplæringsloven) § 10-7 og vedtak i Kommunestyret i Vennesla den 31.10.2024, fastsettes forskrift om felles skoleregler for de kommunale grunnskolene i Vennesla. |

# § 1 MÅLET MED SKOLEREGLENE

Skolereglene skal gjøre skolen til et godt sted å være.
Reglene skal bidra til å oppfylle målsettingen om at alle barn og unge opplever et godt og inkluderende læringsmiljø som fremmer trygghet, trivsel og helse.

# § 2 HVEM GJELDER REGLENE FOR?

Skolereglene gjelder for elever ved de kommunale grunnskolene og skolefritidsordningene i Vennesla kommune.

Skolereglene gjelder når skolene har ansvar for elevene. Det vil si i alle typer undervisningslokaler, fellesrom og utearealer og når elevene har undervisning andre steder enn på skolens område, for eksempel leirskole og turer i skolens regi. Skolereglene gjelder på skoleveien og kan gjelde til tider da skolen ikke har ansvar for elevene, dersom situasjonen har tilstrekkelig tilknytning til skolen.

# § 3 ELEVENS RETTIGHETER OG PLIKTER

**3.1. Rettigheter**

Som elev har du rett til:

* å ha det trygt og godt på skolen
* å bli møtt med tillit og respekt
* å få delta i skoledemokratiet og få være med på å påvirke skolehverdagen din
* å få tilpasset opplæring
* å få hjelp om du strever med å komme på skolen, delta aktivt i opplæringen eller følge reglene på skolen

Som elev har du plikt til:

Å møte andre med vennlighet og respekt

Å delta aktivt i opplæringen og gjøre ditt beste. Dette betyr blant annet at du skal:

* møte til undervisningen i rett tid
* gjøre oppgavene du får
* levere arbeid i rett tid
* være oppmerksom i timene og delta så godt du kan
* ikke forstyrre undervisningen
* ha med deg utstyr du trenger og ha skolesakene i orden

# § 4 KRITERIER FOR GOD ORDEN OG OPPFØRSEL

Det er god orden å:

* være til stede i opplæringen
* møte presist
* møte forberedt til opplæring
* ha med nødvendig utstyr
* gjøre arbeid til rett tid og overholde frister
* følge skolens regler

 Det er god oppførsel å:

* behandle alle du møter i skolehverdagen med respekt uansett kjønn, nasjonalitet, religion, livssyn, seksuell orientering m.m.
* bidra til et godt læringsmiljø
* følge beskjeder fra skolens ansatte
* ta godt vare på skolens eiendeler
* vise nettvett og følge skolens regler for bruk av mobiltelefoner, data- og digitalt utstyr
* følge skolens regler for bruk av hjelpemidler og spesialutstyr

# §5 MOBILFORBUD

Mobiltelefoner, smartklokker og lignende digitale enheter skal ikke benyttes i skoletiden. Skolen kan gjøre unntak fra dette dersom det foreligger særlig sosiale, helsemessige, pedagogiske eller sikkerhetsmessige hensyn. Mobiltelefon, smartklokker og lignende digitale enheter skal enten ikke tas med til skolen eller innleveres av den enkelte elev ved skoledagens start for oppbevaring på et dertil egnet sted.

# §6 HENSYNET TIL ELEVENS BESTE OG ELEVENS RETT TIL Å BLI HØRT

I alle saker som behandles etter disse skolereglene, skal hensynet til elevens beste være et grunnleggende hensyn. Elevene har rett til å si sin mening, og skolen skal høre på det de sier. For at eleven skal kunne si hva de mener, må de få informasjon som passer for deres alder. Skolen må forklare:

* Hva saken handler om
* Hva de skal snakke om
* Hvem som får vite det de sier
* Hvilke beslutninger som skal tas
* Hva som kan skje etterpå

På denne måten kan eleven bestemme om de vil si noe, og hva de vil si. Elevene har også rett til å vite hvordan det de har sagt, har blitt brukt, og om det har påvirket beslutningene som er tatt.

# § 7 ORGANISERING AV SKOLEDEMOKRATIET

Skolen skal støtte elevenes arbeid med skoledemokratiet, i tråd med opplæringsloven § 10-4. Skolen skal sørge for at alle elever kan ytre seg og oppmuntres til å delta.

Skolen skal ha et elevråd og foreldreråd, som nevnt i opplæringsloven § 10-5. Elever og foreldre kan velge en annen organisering, som da skal bestemmes i skolens egne regler.

Skolen skal også ha et samarbeidsutvalg som gir råd og forslag til skoleledelsen. Utvalget deltar i planlegging, gjennomføring og vurdering av skolens arbeid, men behandler ikke saker underlagt taushetsplikt.

Utvalget skal ha like mange elever, foreldre og ansatte, med rektor som sekretær. Elevene har møte-, tale- og forslagsrett, men ikke plikt. Alle parter kan melde inn saker.

Rektor og en av foreldrene er ansvarlige for å innkalle, sende ut sakspapirer og skrive referat. Utvalget møtes minst fire ganger i året og kan lage egne regler for arbeidet, innenfor opplæringslovens krav.

# § 8 SKOLEN, TRINNET OG KLASSEN SINE EGNE REGLER

Skolen kan fastsette egne regler som utdyper, utfyller og konkretiserer reglene i denne forskriften. Det å fastsette egne regler i klassen, på trinnet og på skolen er en viktig oppgave for skoledemokratiet.

Det må ikke bli så mange regler at det blir vanskelig å holde oversikten og etterleve reglene. Reglene skolen lager kan ikke innskrenke rettighetene elevene har etter kommunens skoleregler.

# § 9 VURDERING I ORDEN OG OPPFØRSEL

Vurdering av elevenes orden og oppførsel skal baseres på forskrift til skoleregler §§ 3-5, samt skolens egne regler. Rektor skal gjøre en helhetlig vurdering av elevens orden og oppførsel over tid. Enkelthendelser kan bare tas med i vurderingen hvis de er spesielt alvorlige eller klanderverdige.

# § 10 TILTAK OG KONSEKVENSER VED BRUDD PÅ KRITERIER FOR ORDEN OG OPPFØRSEL

Ved regelbrudd skal skolen følge opp eleven gjennom samtale og veiledning, og som hovedregel informere foresatte. Før skolen tar kontakt med foresatte, skal eleven, så langt det er mulig, få muligheten til å uttrykke sine synspunkter og få informasjon om hva som vil bli formidlet.

Tiltak og konsekvenser skolen iverksetter, skal stå i et rimelig forhold til regelbruddet. Det vil si at skolen ikke skal reagere kraftigere enn det er grunnlag for.

1. Kontakt med hjemmet og involvering av foresatte.
2. Muntlig eller skriftlig advarsel fra lærer eller rektor.
3. I samarbeid med foresatte, prøve å finne en løsning der eleven kan rette opp skader de er ansvarlig for, før eller etter skoletid. Eleven kan også få mulighet til å gjøre skolearbeid de ikke har fullført.
4. Midlertidig inndragelse av gjenstander som blir brukt i strid med skolereglene. Gjenstandene skal oppbevares forsvarlig og kan inndras frem til skoledagen er slutt. Tobakk og alkohol skal overleveres foreldrene. Ulovlige gjenstander og ulovlige rusmidler, som f.eks. våpen og narkotika, skal overlates til politiet.
5. Bortvisning fra undervisning, enten for enkelttimer, resten av skoledagen, eller inntil tre dager på ungdomsskolen (opplæringsloven § 13-1).
6. Midlertidig eller permanent bytte av klasse eller gruppe.
7. Pålagt klassebytte/skolebytte (opplæringsloven § 13-2).
8. Skolen skal anmelde straffbare forhold til politiet

Fysisk straff eller konsekvenser til hele gruppen for noe enkeltpersoner har gjort, er ikke lov.

Eleven må følge de konsekvensene som er gitt. Hvis ikke, kan det utløse nye konsekvenser for eleven.

# § 11 SAKSBEHANDLING VED OVERTREDELSER

Ved bruk av sanksjoner gjelder følgende saksbehandlingsregler:

* Skolen skal sørge for at avgjørelsen tas på et forsvarlig grunnlag.
* Eleven skal få mulighet til å forklare seg muntlig for den som skal ta avgjørelsen.
* Avgjørelsen skal begrunnes, og ved avgjørelse av særlig betydning skal begrunnelsen gis skriftlig.
* Ved gjentakende og alvorlige brudd på skolereglene, skal det lages en plan med egnede tiltak i samarbeid med eleven og foresatte for å forebygge at alvorlige brudd på skolereglene ikke skjer igjen. Der det er naturlig kan planer sees i sammenheng med aktivitetsplan etter [opplæringslova § 12-4](https://lovdata.no/lov/2023-06-09-30/%C2%A712-4).
* Før avgjørelse om bortvisning blir fattet skal skolen ha vurdert om det er mulig å bruke andre sanksjoner eller hjelpetiltak.
* I alvorlige saker skal foresatte alltid involveres.
* Sanksjoner i § 10 punkt 5, 6 og 7 er å anse som enkeltvedtak, og må følge saksbehandlings-reglene for enkeltvedtak i forvaltningsloven. Foresatte til elever under 15 år skal varsles, og gis mulighet til å uttale seg før det blir satt i verk bortvisning.
* For bortvisning fra egen undervisning, hvor eleven skal befinne seg på skolens område, kan lærer beslutte bortvisning av en elev for inntil 2 timer. Det er kun rektor som kan bortvise eleven fra skolens område. Dersom skolen finner det nødvendig å bortvise en elev, skal eleven/foresatte følges opp i bortvisningsperioden.
* Tvunget skolebytte er det kun kommunaldirektør for oppvekst som har myndighet til å beslutte.

# § 12 ERSTATNINGSANSVAR

Ved skade eller skadeverk på skolens eiendom eller utstyr kan eleven og/eller elevens foresatte bli erstatningsansvarlige. Det samme gjelder ved tap av undervisningsmateriell. Erstatningsansvar er begrenset av skadeserstatningslovens § 1-2 for inntil kr. 5000.